Vel heppnuð útilega á Arnarstapa í sumar Útilega félagsins er síðustu helgina í júní ár hvert og færist útilegan á milli landshluta . Sumarið 2012 var á Vesturlandi og verður því farið á Norðurland sumarið 2013 . Fyrir utan að vera í góðum félagskap í fallegu umhverfi , er megintilgangur útilegu félagsins að fullorðnir og börn kynnist . Með því eigum við auðveldar með að miðla reynslu og styðja hvert annað og ekki síst virðast börnin fá mikið út úr því að hitta önnurfósturbörn . “ Á handahlaupum eftir vinnu á föstudegi var öllu útilegudótinu pakkað í bílinn , dætrunum troðið síðast í bílinn og stefnan tekin á Arnarstapa . Komum um kvöldið á leiðarenda í ótrúlega fallegu veðri en hávaða roki . Þá var bara að finna hinar fósturfjölskyldurnar og tjalda við hliðina á þeim . Börnin voru því send úr bílnum að spyrja fólk fyrir framan öll tjöld hvort þau væru í Félagi fósturforeldra ! Að endingu fundum við hópinn og þá var gott að fá aðstoð við að tjalda í rokinu . Útilegan var frábær í alla staði . Yndislegt fyrir okkur fullorðna fólkið að kynnast og krakkarnir alsælir úti að leika alla helgina . Farið var í gönguferð yfir að Hellnum , leikið í fjörunni , farið í fótbolta og spjallað í sólinni . Mikið hlökkum við til að fara í næstu útilegu en ég held það sé ráð að félagið fjárfesti í fána til að auðvelda okkur að finna hvort annað . “